རྒྱ་གར་བོན་སྐོར་ལ་སེམས་ཕྱོགས་དང་སྔགས་ཕྱོགས་སོགས་ཤིན་ཏུ་མང་།སེམས་ཕྱོགས་ལ་རྫོགས་ཆེན་ཡེ་ཁྲིད་མཐའ་སེལ།དྲང་དོན་མུན་སེལ་སྒྲོན་མ།ངེས་དོན་ནམ་མཁའ་འཕྲུལ་མཛོད་སོགས་དང་པོ་དྲན་པ་ནམ་མཁས་ཚེ་དབང་རིག་འཛིན་ལ་བརྒྱུད།དེས་སྤྲུལ་ལུང་བོན་ལྷ་གཉེན་ལ་སྙན་ཏུ་བརྒྱུད་པར་བཤད།རྒྱ་གར་བོན་སྐོར་གྱི་སྔགས་ལུགས་ལ་ཡོང་ལུགས་བོན་སྐོར་ཡང་ཟེར།ནང་དོན་གཙོ་བོ་ཁྲོ་བོ་རོལ་པ་དང་རམ་པ་འབུམ་པ་ལ་སོགས་བོན་སྐོར་རྣམས་ཡིན།མེ་ཉག་ཁྱུང་གསས་ཀྱིས་ཞང་ཞུང་རྒོད་ཀྱི་ཡུལ་ནས་སྤྱང་གི་སྔོན་པོ་ལ་བཀལ་ཏེ་འོང་ཞིང་མདོ་ཁམས་སྨད་མི་ཉག་གི་ཡུལ་སོགས་སུ་དར།དེའང་དེ་དུས་ཀྱི་མི་ཉག་ཅེས་པ་ནི་དེང་དུས་ཀྱི་ཀན་སུའུ་ཞིང་ཆེན་གྱི་ཉིན་ཞཱ་ས་ཁུལ་ལ་གོ་བ་ལེན་གྱི་ཡོད་ས་རེད་སྙམ།དེ་ནས་མེ་ཏྲི་སྟོན་པ་ཤེས་རབ་གྲགས་པ་ནས་ཤར་རྩ་དང་དྲུང་མུ།སྐྱ་རྩེ།ཝ་པ་ལ་སོགས་པ་ལ་རིམ་གྱི་བརྒྱུད་ཚུལ་བཤད་པ་དང་།མེ་ཏྲི་སྟོན་པ་ཤེས་རབ་གྲགས་པ་ཡང་གླང་དར་དང་དུས་མཉམ་ཡིན་པར་མ་ཟད་གླང་དར་མས་སྐུ་བཀྲོངས་ཚུལ་གླེང་གཞི་བསྟན་པའི་འབྱུང་ཁུངས་སོགས་སུ་བཤད་ཡོད།